लुधियाना. केरल की वामपंथी सरकार के कार्यकाल में आरएसएस और उसके समर्थक संगठनों के वर्करों के कत्ल के विरोध में शुक्रवार को यहां मिनी सेक्रेटेरिएट के सामने रोष रैली हुई। जन चेतना संस्था के नेतृत्व में इस रोष रैली में राष्ट्रीय स्वयंसेवक संघ, उसके समर्थक संगठनों के अलावा विभिन्न राजनीतिक, धार्मिक संस्थाओं के प्रतिनिधियों ने हिस्सा लिया। वक्ताओं ने आरोप लगाया कि केरल में माकपा सरकार बनने के बाद से ही राष्ट्रीय विचारधारा के समर्थक बेकसूर लोगों और उनके घरवालों का सुनियोजित तरीके से मर्डर किया जा रहा है।
आरएसएस के स्थानीय संघचालक फूलचंद जैन, जन चेतना के प्रधान डॉ. राजीव गुप्ता और अन्य वक्ताओं ने कहा कि केरल में हत्याएं कर आतंक फैलाने वालों को मुख्यमंत्री का संरक्षण हासिल है। अब तक की घटनाओं में माकपा नेताओं और वर्करों की मिलीभगत साबित हुई है। राज्य में जंगल राज कायम कर विचारधारा थोपने के प्रयास में विरोध करने वालों की हत्याएं की जा रही हैं।
उन्होंने आरोप लगाया कि कोझिकोड के पलक्कड़ में 28 दिसंबर की रात माकपा के गुंडों ने भाजपा नेता राधाकृष्णन के घर पेट्रोल बमों से हमला कर उनके भाई और भाभी की हत्या की। फिर जनवरी में भाजपा कार्यकर्ता सुरेश के परिवार पर हमला कर उनके 10 माह के बेटे को सड़क पर फेंक दिया और कन्नूर में भाजपा वर्कर अजुथान संतोष की हत्या की।
पुलिस के मुताबिक पिछले साल मई से दिसंबर के बीच केवल कन्नूर जिले में ही 301 राजनीतिक हिंसा की वारदातें हुईं। बाद में डीसी के जरिए राष्ट्रपति को मेमोरंडम भेज केरल में राष्ट्रपति शासन लागू करने की मांग की गई। साथ ही हत्यारों को कड़ी सजा और पीड़ित परिवारों को मुआवजे व सुरक्षा देने की मांग रखी।
hin_Deva hin_Deva hin_Deva hin_Deva